ऑस्ट्रिया में सेक्स डॉल पर टूट पड़े लोग

इमेज स्रोत, BBC Three

इंसान कब किस हद तक पहुंच जाए, अंदाजा लगाना भी मुश्किल है. ऑस्ट्रिया में हुए एक घटना के बाद तो कम से कम ऐसा ही कहा जाएगा.

यहां एक टेक-फ़ेयर में लोग सेक्स डॉल को देखकर इतने उत्तेजित हो गए कि उन्होंने उसे बुरी तरह तोड़-फोड़ दिया.

ऑस्ट्रिया के लिंज़ में 'आर्ट्स इलेक्ट्रोनिया फ़ेस्टिवल' आयोजित किया गया था. फ़ेस्ट में तकरीबन 2,62,398 रुपये की क़ीमत की एक सेक्स डॉल सैमंता भी प्रदर्शनी के लिए रखी गई थी.

उम्मीद की जा रही थी कि लोगों को इसे देखकर सेक्स डॉल्स के बारे में जानकारी मिलेगी और वो इस तरह के प्रोडक्ट खरीदने के बारे में सोचेंगे. लेकिन हुआ उल्टा.

लोगों ने इसे बेहद बुरे तरीके से छुआ और तोड़-मरोड़कर रख दिया. समैंता इतनी खराब हालत में पहुंच गई है कि अब इसकी मरम्मत करनी होगी.

डॉल को बनाने वाले सेर्गी सैंटोस ने बताया कि लोग उसकी छाती, हाथों और पैरों पर चढ़ गए. उन्होंने कहा,''लोग इतने बुरे हो सकते हैं. उन्होंने डॉल के साथ बर्बर बर्ताव किया.''

इमेज स्रोत, Twitter

अब इसे सफ़ाई और मरम्मत के लिए वापस स्पेन ले जाया जा रहा है. समैंता के साथ हुए इस क्रूर व्यवहार ने लोगों के रवैये और समझ पर सवालिया निशान खड़े कर दिए हैं.

जानकारों का कहना है कि लोगों का इस तरह बेक़ाबू होकर हिंसक हो जाना बताता है कि महिलाओं पर यौन हमला करते हुए वो कितनी दरिंदगी से पेश आते होंगे.

सेक्स रोबोटों और सेक्स डॉल्स को लेकर विवाद होता रहा है. कुछ वक़्त पहले 'फ्रिज़िड फ़ैरा' नाम के सेक्स रोबोट पर भी काफी विवाद हुआ था.

यह एक ऐसा सेक्स रोबोट है जो इंसान के छूने पर अपनी असहमति ज़ाहिर करता है. मनोवैज्ञानिकों का कहना है कि इस तरह के रोबोट्स रेप को बढ़ावा देते हैं.

इमेज स्रोत, Getty Images

वहीं, इनका समर्थन करने वालों की दलील है कि अगर इंसान सेक्स डॉल्स और रोबोट्स के जरिए अपनी शारीरिक इच्छाएं पूरी कर लेगा तो यौन हिंसा के मामलों में कमी आएगी.